فتحعلی خان و اونون دوشمنلری خوُداتین یاخینلیغینا گاودوُشان چؤلونده قارشیلاشدیلار. اوستونلوک اوّلجه فتحعلی خانین طرفینده ایدی. لاکین اوسمی‌نین اوغلو علی بیگ قوبا قوشونلاری‌نین مرکزینه خسارتلی ضربه ووردو و دؤیوشون گئدیشی دَییشدی. هر ایکی طرفدن بؤیوک ایتکیلر اولدو. دیشسیز محمد، قاضی‌قوموقلو ائلدار بیگ و شئیخ علی بیگ هلاک اولدولار. مغلوبیته اوغرامیش فتحعلی خان قوبادا دوروش گتیره بیلمه‌یه‌رک سالیانا چکیلدی.